Lakridsen er kinesisk, de svenske kötbullar er fra Tyrkiet, wienerbrødet fra Østrig og papirklipsen fra USA, afslører Mette Byriel-Thygesen.

Betyder det så, at du fremover ikke kan pege turisterne i retning af winerbrød - eller grine af dem, når de skal forsøge sig med danske saltlakridser?

Nej.

Ifølge de to museumsinspektører, handler mad og tings 'danskhed' nemlig ikke udelukkende om, hvor noget lige er opfundet.

Det handler i lige så høj grad om, hvilken kultur der er bygget op om maden eller traditionen.

- Jeg synes ikke, at man behøver at gøre det op i, hvem der kom først tidsmæssigt. Man skal mere gøre det op i betydning, siger Bettina Buhl.

Mette Byriel-Thygesen er enig. Om noget er dansk, afhænger ikke af, om det er opfundet i Danmark:

- Noget er jo dansk, når danskerne tager det til sig, og når de laver deres egen version af det, fortæller Mette Byriel-Thygesen og tilføjer:

- Jeg synes, det er en stor misforståelse at sige, fordi tingene ikke er opfundet her, så kan det ikke være noget, vi forbinder med at være dansk eller skandinavisk. Jeg synes i høj grad, det handler om, hvordan man tager opfindelserne, madvarerne og traditionerne til sig.

Men hvorfor er det egentlig, at det gør så ondt på vores nationale stolthed, hvis vores yndlingsbrød eller ikoniske ladcykel ikke lige blev opfundet i Danmark?

- SAS-reklamen går ind og punkterer myten om Skandinavien som noget særligt, for den siger, at alt det, vi står for, har vi kopieret fra andre steder, siger Mette Byriel-Thygesen. Og det strider imod vores selvfølelse, siger hun.

- Vi kan godt lide fortællingen om, at vi er noget særligt.